
Oregánóval és paradicsommal ízesített sajt előállítása és a végtermék vizsgálata

Napjainkban az egészséges táplálkozásra való törekvések mondhatni reneszánszát élik. A mai modern felgyorsult, stresszel teli hétköznapokban hatványozottan lenne szükséges odafigyelnünk táplálkozásunkra, nemcsak a bevitt kalória mennyisége, hanem az elfogyasztott élelmiszerek beltartalmi paramétereinek tekintetében is.
Számos kutatás bizonyítja, hogy a táplálkozás döntő fontosságú a krónikus betegségek megelőzésében, mivel ezek többsége az élelmiszerek beltartalmával van összefüggésben. Az antioxidánsok és polifenolok mai jelentősége a krónikus betegségek kockázatának csökkentésében rejlik. Ez annak tudható be, hogy a különböző halálos betegségek kockázati tényezőinek növekedése miatt megnőtt az érdeklődés a gyógynövényekben és az élelmiszerekben jelenlévő természetes antioxidánsok iránt.
Dolgozatom célja egy olyan kecsketejből készült friss sajt előállítása volt, amely beépítve a mindennapi táplálkozásba egészségvédő, betegségmegelőző tulajdonságokkal rendelkezik. A termékek előállítása során a sajtokba szárított paradicsomot, szárított oregánót, oregánó olajat és ezek kombinációit adagoltuk. Ezután vizsgáltuk a késztermékek összes antioxidáns és polifenol tartalmát a kontroll termékhez képest a friss sajtokra jellemző minőségmegőrzési idő (5 hét) végéig. Tehát arra is választ szerettünk volna kapni, hogy a bevitt jótékony hatású vegyületek mennyire stabilok egy tejipari termék esetében.
A legjobb eredménynek mind antioxidáns-, mind pedig polifenol tartalom esetében a paradicsomos- szárított oregánós sajt bizonyult. Ezen termék még a minőségmegőrzési idő végéig is nagy mennyiségben tartalmazta ezeket a jótékony hatású vegyületeket.



